Havareret lastbil spærrede frakørselsrampe syd for tunnelen. Klokken 09.20 spærrede lastbil på tværs to vognbaner nordgående.

To lastbiler i uføre var fredag morgen og formiddag årsag til store trafikale problemer både nord og syd for Limfjordstunnelen. Der var klokken 8.20 massiv kø i sydgående retning ved Limfjordstunnelen og trafikken forløb ved højst fem kilometer i timen. Årsagen var en lastbil, der var havareret lige syd for Limfjordstunnelen ved afkørsel 24, Øster Uttrup Vej. - Vi gør alt hvad vi kan for at få folk på arbejde, men lige nu kører det meget stille ved tunnelen, sagde vagtchef ved Nordjyllands Politi Per Jørgensen. - Den har holdt der i 30-40 minutter, men vi har rekvireret vejhælp til at få den fjernet, sagde vagtchefen, som 09.30 kunne fortælle at lastbilen er fjernet, men at trafikken stadig kører med nedsat hastighed. Klokken 09.20 "saksede" en lastbil på E45 nord for Limfjordstunnelen og spærrede to vognbaner. Lastbilen var kommet i uføre og blev overhalet af sin egen anhænger, inden den kørte ind i autoværnet. Lastbilen spærrede to spor på motorvejen i godt en time og gjorde færdsel på stedet svær. Midt i al det snefremkaldte trafikkaos har vagtchefen dog roser til bilisterne på de nordjyske veje. - Vi ser at folk kører efter forholdene og udviser stor tålmodighed, så de skal have ros, siger vagtchefen.